Papersnake/gushiwen huggingface dataset:
湖南纪行
白胤谦（清代）

我行洞庭野，言瞻祝融岫。乾坤再混辟，惨澹干戈后。

破艇渡清湘，四望无耕耨。村屋尽毁余，蒿莱殖禽兽。

沙边三闾庙，无人垂橘柚。山鬼护幽忠，仿佛存遗构。

当时贼献祸，刲劓遍老幼。顷诧湘艇人，拳臂缺其右。

独手抗一舟，悍勇亦难又。路长仆夫瘁，迫暮巾车逗。

依然等七尺，胡令肩驰骤。念兹每战战，德凉惧颠仆。

巴南驿罢最，处处悬空厩。卒三代马一，甘心贱骨肉。

哑笑畜翻贵，漫忝五行秀。南方土性湿，皇天复时漏。

踉跄日半百，但觅孤烟僦。枵腹晓侵星，腰斧行担糗。

自匪奉役徒，敢与豺虎斗。力微仗药饵，客有青囊副。

堤防祛瘴虫，未惜形骸瘦。忆在金闺内，朝朝手纳袖。

宠骄良自孽，辛劬分焉疚。幸历天地宽，睹闻谢局陋。

南土位正离，物采宜孔富。揽兹裔荒苦，稍悉民瘼透。

圣图乐广大，入版号错绣。本原戒土满，远近法殊守。

横额自前代，更创冀蠲宥。况以勤百粤，诛求到猿狖。

万里运大木，楚材讵即凑。曷怪绥怀地，飘忽长群寇。

人文关区化，剖格宜宏售。庶用奖奔踶，渐摩归辐辏。

长沙迁谪场，亲朋一眉皱。褰帷逾轸星，讶过鸿毛簉。

岂闻衣白客，乞隐烟霞旧。居然斗筲器，旷世典亲遘。

怀中尺一简，至尊御幄授。七十二高峰，奇峻蟠穷宙。

图经第六柱，矻若撑云窦。穹碑篆鸟迹，诘屈不可读。

灵官都岳麓，侐閟栖仁寿。百王礼一致，虔穆承孚祐。

三光益晶辉，八埏息斥堠。修文诎乱萌，太平观俎豆。

惮缩旅灊岑，初知汉武谬。孤孱竭四牡，蹇蹇遑宵昼。

方当诣酃永，严坛朝二后。结束振归策，玉阶效奔奏。
初伏阙上书得旨还乡上杨守秘书
刘过（宋代）

百计归无策，谁知祸有胎。
江河周顗泣，城郭令威来。
访旧须俱白，过家心欲摧。
故乡非不好，不是锦衣回。
鹧鸪天
晁公武（宋代）

笑擘黄柑酒半醒。玉壶金斗夜生冰。开窗尽见千山雪，雪未消时月正明。兰烬短，麝煤轻。画楼钟鼓已三更。倚栏谁唱清真曲，人与梅花一样清。
殊圣寺
胡权（唐代）

不是等闲到，须知会合稀。
水行清骨发，云卧冷裳衣。
桐挂秋阴薄，松寒露气肥。
共吟有佳致，何苦只言归。
湖上
邹浩（宋代）

菱盘不复藏秋水，蒲剑犹能战晚风。共陟孤高更忘适，纷纷霜叶下晴空。
兖州送李明府使苏州便赴告期
韩翃（唐代）

莫言水国去迢迢，白马吴门见不遥。枫树林中经楚雨，

木兰舟上蹋江潮。空山古寺千年石，草色寒堤百尺桥，

早晚卢家兰室在，珊瑚玉佩彻青霄。
颂古五十七首
释道昌（宋代）

石臼发脚太迟，马祖开口太早。
十字街头要钱，须是打他栲栳。
观国朝故事 其四
王十朋（宋代）

富公昔使虏，厉色争献纳。臣节安敢亏，君恩以死答。

煌煌中国尊，忍为豺狼屈。堂堂汉使者，刚气不可折。

斯人嗟已亡，英风复谁接。衔命虏庭人，偷生真婢妾。
咏橘
蔡戡（宋代）

江上霜明十月寒，枝头颗颗缀金丸。王孙抛却黄金弹，酒伴收归白玉槃。

乍见浑疑卢橘熟，初尝犹带越梅酸。洞庭风味真相似，试与尊前比并看。
春别诗四首·其三
萧子显（南北朝）

江东大道日华春，垂杨挂柳扫清尘。
淇水昨送泪沾巾，红妆宿昔已应新。
昌甫诗以杨朴契玄断送头皮语说病亦昌甫郑州乡里人也次韵 其二
韩淲（宋代）

示疾炎凉合问之，头皮老去记谁诗。杨妻有句留千古，笑倒黄州举此时。
寄题终南道宣律师塔
释智圆（宋代）

冷碧终南插太虚，紵麻兰若旧闲居。
波离灭后无人继，萧索西风叶满渠。
又赋昙字韵
吕徽之（宋代）

万里关河冻欲含，浑如天地尚函三。
桥边驴子诗何恶，帐底羔儿酒正酣。
竹委长身寒郭索，松埋短发老瞿昙。
不如乘此擒元济，一洗江南草木惭。
柏梯寺
司马光（宋代）

凿石开蹊峻，登崖置阁危。笑谈空谷应，步武白云随。

众壑如翻浪，邻州若布棋。何当遂栖隐，身世两相遗。
答孙文融中丞时自辽阳归
王稚登（明代）

客星尚未入文昌，先寄双鱼到草堂。
试问夷邦江鸭绿，何如乡社酒鹅黄。
要盟未固同城下，作舍难成是道傍。
谁识边臣心最苦，青铜镜里鬓如霜。
别苏翰林
释道潜（宋代）

四海窥人物，其谁似我公。论交容末契，许国见深衷。

渐远吴天月，行披禁殿风。玉堂清夜梦，解后过江东。
题长兴陈朝桧
王洋（宋代）

苍髯右极皴皮肤，夭矫枝干中半枯。
有如老人自离立，亭亭不半儿孙扶。
六朝兵戈日相逼，晚向陈堕生道侧。
不知何计脱锋铓，三十六中居上策，
临春结绮迷仙处，晋王只半陈船渡，
车书从此稍通当，无乃培根偶坚固。
百年已长复百年，邑人说自曾高传。
即此儿孙作父祖，只应相对犹依然。
桃叶桃根即零落，独何长年应澹泊。
老人果解复婴儿，分我一丸童子药。
禅人并化主写真求赞
释正觉（宋代）

垂老之姿，须发如丝。
渊默之味，耳口无疵。
秋高河影阔，露冷月行迟。
答呼若谷神之应，对事得珠色之随。
古铜炉
舒岳祥（宋代）

殷彝周鼎几千年，土蚀苔封洗涤全。
且与道人烧柏子，不须公子爇龙涎。
天净沙 其四 弄花香满衣
杨慎（明代）

晓风香露楼台。长红小白齐开。笑整鲛绡双带。拈来慵戴。

满怀蜂蝶争来。
金陵杂兴二百首
苏泂（宋代）

笑谈容易发仓囷，全活生灵百万人。
十五年来山里坐，不妨来此越精神。
小苑春望宫池柳色
张昔（唐代）

小苑春初至，皇衢日更清。遥分万条柳，回出九重城。

隐映龙池润，参差凤阙明。影宜宫雪曙，色带禁烟晴。

深浅残阳变，高低晓吹轻。年光正堪折，欲寄一枝荣。
山中观物杂咏 其五
易顺鼎（清代）

百草未成腐，流萤何遽多。隔阑吹不度，当涧坠如何。

微物关秋气，空山映晚酡。谁持白日照，仙魅在岩阿。
清平乐
晏殊（宋代）

秋光向晚，小阁初开宴。林叶殷红犹未遍。雨后青苔满院。

萧娘劝我金卮。殷勤更唱新词。暮去朝来即老，人生不饮何为。
春归次金陵
吴融（唐代）

春阴漠漠覆江城，南国归桡趁晚程。水上驿流初过雨，

树笼堤处不离莺。迹疏冠盖兼无梦，地近乡园自有情。

便被东风动离思，杨花千里雪中行。
承甫兄生朝
项安世（宋代）

鹤云丝雨弄春柔，凤蜡龙薰淑气浮。
颂柏杯盘连月尾，梦兰时节占年头。
吹开郗桂千花上，敛退尧蓂一荚留。
好个龙飞新榜首，万人齐指风流。
迪侄屡饷新茶二首 其二
曾几（宋代）

敕厨羞煮饼，扫地供炉芬。汤鼎聊从事，茶瓯遂策勋。

兴来吾不浅，送似汝良勤。欲作柯山点，当令阿造分。
挽吴给事三首 其一
朱熹（宋代）

台省倾群望，江湖去一麾。语闻三谏切，政有百年思。

不尽云龙会，还寻雾豹期。谁知七休咏，翻入八哀诗。
次韵婺守林懿成检正游赤松绝句四首 其二
范浚（宋代）

黄堂流化古风还，夙驾勤民陇亩间。已变呻吟作谣咏，山中那用觅还丹。
题朱麋君舍人鉴成焦山酣睡图四首 其三
张之洞（清代）

风凉睡美在江楼，隐隐山城见石头。曾是昔年吟啸地，戈船军鼓满汀州。
石佛清长老请赞
释普济（宋代）

东山之源，东磵之渊。
截流之机，验人之眼。
扬清激浊，地覆天翻。
六代祖师，竖毛呵手。
三生大像，顿足擎拳。
彼又何须指南，吴越令行，
而后有传。
己巳元宵种松庆母生初
释居简（宋代）

白发生初庆此朝，手移松桂上岧峣。要知雪操寒尤劲，长伴庭萱老不彫。

牲养独惭亏夙志，綵衣犹记舞元宵。旋添万本青青色，小作寒江涨怒潮。
忆少年
佚名（宋代）

君天下，万国来王。玉帛凑梯航。五风十雨，品物蕃昌。栖垅有馀粮。躬千亩、天步龙翔。化重光。举祖彝章。验晨正农祥。东郊如砥，黛耜御游场。荐芬芳。稼穑伫丰穰。
成耨礼，三事并卿尹，执耒有经常。此仪旷绝，行自吾皇。玉振复金相。睹九色、流衍仓箱。洽欢康。虫鱼皆茂育，戈祋永韬藏。两闱至圣，辅以股肱良。祚延长。寿岳保无疆。
始至云安寄兵部韩侍郎中书白舍人二公近曾远守故有属焉
刘禹锡（唐代）

天外巴子国，山头白帝城。波清蜀栜尽，云散楚台倾。

迅濑下哮吼，两岸势争衡。阴风鬼神过，暴雨蛟龙生。

硖断见孤邑，江流照飞甍。蛮军击严鼓，笮马引双旌。

望阙遥拜舞，分庭备将迎。铜符一以合，文墨纷来萦。

暮色四山起，愁猿数处声。重关群吏散，静室寒灯明。

故人青霞意，飞舞集蓬瀛。昔曾在池籞，应知鱼鸟情。
悟法呈守卓禅师偈
释居慧（宋代）

打破多年赤肉团，大千俱现一毫端。纵横妙用无多子，妙用纵横总一般。
失题 其二 入座山光
徐庸（明代）

缃帘一幅捲秋晴，数点峰峦入座清。浓淡自然分远近，天然图画在围屏。
次韵大资节使薛公见贻二首 其一
葛胜仲（宋代）

黑头自致已三旌，暂寄江湖适性情。五总龟游钦学富，九皋鹤立见神清。

西雍宁累飞章荐，东閤频蒙倒屣迎。方幸台躔照苕霅，以兹投劾未能轻。
春赏
毛麾（金朝）

润入梅天雨乍晴，唤回春意有新莺。云霞照眼青山近，罗绮吹香白昼明。

翠勺银罂沽酒市，暖风迟日卖花声。人人共喜华胥世，何用鳌头羡锦城。
偶掇野蔬寄袭美有作
陆龟蒙（唐代）

野园烟里自幽寻，嫩甲香蕤引渐深。行歇每依鸦舅影，

挑频时见鼠姑心。凌风蔼彩初携笼，带露虚疏或贮襟。

欲助春盘还爱否，不妨萧洒似家林。
次溪园纪实韵
刘学箕（宋代）

隋地字身乐有涯，万钟于我何加焉。
左蛮右触真在幻，浮利虚名总是花。
草茁玉英新药笼，火添金鼎旧丹芽。
异时相见无惊讶，漆点双瞳脸莹霞。
偈颂一百二十三首
释崇岳（宋代）

铁山崩倒压银山，盘走珠兮珠走盘。
密把鸳鸯闲绣出，金针终不与人看。
渔父
释守卓（宋代）

白发慵梳百不忧，与他鸥鸟日悠悠。清朝荣辱几番事，满眼烟波一叶舟。

雨过洞庭歌棹月，霜飞云梦醉眼秋。蓑纶晚■芦花岸，闲扣金针作钓钩。
六十五春寒吟七首
方回（元代）

性癖耽吟本不工，平生竟复坐诗空。
状头浪说三千字，举手行为七十翁。
夜永自怜灯是伴，春寒最苦酒难中。
王侯蝼蚁终同尽，便出阳神也落空。
予戏作水墨四纸张庆符有诗因用其韵
胡铨（宋代）

姑孰先生方遣化，饥食馋涎餐饼画。
信知时必穷乃工，忍穷谁复如公者，
崎岖我已羁江湖，偻肩如我世恐无。
从来画亦穷乃妙，两穷相值真堪吁。
平生笑坡夸四板，祗爱丹青非道眼，
岂如淡墨出天然，雪欲来时水云晚。
先生一见辄倾倒，回观浊世秋毫小。
不须更羡钓鱼翁，已自超然游汉表。
閒咏四首 其三
梁桢祥（明代）

一区扬子宅，半架旧牙签。性癖耽寻古，那堪世俗嫌。
读史 其五
陈普（宋代）

天踰铁勒偏无夜，地到扶桑更有人。民首自黔心自白，诗书万古不忧秦。
踏雪寻梅
王镃（宋代）

探春绕遍玉阑干，香暗冰痕屐齿寒。
怕有花头遭冻损，枝枝呵手掐来看。
李卿惠太平州学诗
彭汝砺（宋代）

李侯昔也治当涂，作学以遗当涂民。谣言散落在樵牧，事迹收拾归瑶珉。

高文大字比珠玉，长与后世为奇珍。我因李侯念往初，党庠遂序明人伦。

井田变更万事废，士林泣血悲孤秦。今人思虑到本原，愿见风俗终还醇。

尝闻君子天下志，一视万物无疏亲。侯来我邦嗣其兄，爱惜不后当涂人。

即视学宫动风采，复尊师席尸陶钧。道路尚思前召父，闾阎敢忘小冯君。
题韩晃沈本作滉画瀛洲学士图
韩驹（宋代）

咸阳中天开帝居，群公下直承明庐。长鞦短辔褒衣裾，苍头庐儿争走趋。

韩侯画此时无虞，瀛洲仙人乐有馀。我生不及贞观初，忽思十年身校书。

吟诗天街骑蹇驴，尔来戎马方驰驱。眼厌绣䘿蒙诸于，把卷未展先欷歔。
观风堂观丛刻
王迈（宋代）

古碑真赝递相承，俗刻纷纷满笥滕。
最是可怜越山石，不应只吊剡溪藤。
风旛堂二首
刘克庄（宋代）

告子早不动，先师四十馀。
乃知卢行者，暗合秀才书。
仇英碧梧翠竹图
乾隆（清代）

石泉窈以清，梧竹复修翠。
诛茅为小楹，延得青山致。
幽人兀然坐，开卷默而识。
仿佛沂水风，吾与点也意。
清明
沈与求（宋代）

杏火烧空泼眼明，游人荡桨渌芜城。山歌惯习吴歈调，水戏终含楚些声。

草满池塘春涨浅，燕归帘幕午风轻。踏青旧约谁能问，已喜年来粥有饧。
未至白塔投宿新坪农舍
傅汝舟（明代）

云洞更何许，新坪又一村。
前林露微月，半岭闻惊猿。
野老不避人，篝灯候茅屋。
始笑行路难，百里已三宿。
九衢 其二
李龏（金朝）

小窗临竹地，借住半年过。枕上感秋事，月中闻棹歌。

青山无力买，白发有痕多。那得成渔计，江村自养和。
苏幕遮 无题
薛斑（清代）

脸波微，眉晕小。帐掩流苏，遮莫欢多少。绣被鸳鸯颠共倒。

细语欢迷，没个人知道。

意冥冥，声悄悄。一枕高唐，飞梦巫峰绕。恼煞无情鸡唤晓。

催起曈昽，又上纱窗了。
【仙吕】点绛唇_翻《归去来
张可久（元代）

翻《归去来辞》
归去来兮，故乡近日。田园内，芜草荒迷，催把乡官弃。
【混江龙】既心为形役，何须惆怅自生悲？悟往之不谏，知来者堪追。昨日方知前日错，今朝便觉夜来非。舟摇摇以轻飏，风飘飘而吹衣。问征夫以行路，恨晨光之熹乡。乃瞻衡宇，适我闹中意。虽休官早，悔恨来迟。
【油葫芦】荷月锄日夜始归，有欢迎童仆随，候门稚子笑牵衣。栽五株翠柳笼烟密，种一篱黄菊凝霜媚。三径边虽就荒，两乔松喜不移。盼庭柯木叶交苍翠，我则是常把笑颜怡。
【天下乐】虽设柴门镇掩扉，无为，交暂息，既世情人我心愿违。看山岫云始归，羡知还鸟倦飞，抚孤松心似水。
【那吒令】悦高朋故戚，共谈玄讲理；办登山玩水，早休官弃职；远红尘是非，省藏头露尾。深蒙雨露恩，自得锄刨力，问优游此兴谁知？
【鹊踏枝】与猿鹤久忘机，共琴书自相陪。才过西郊，适兴东篱。谁待要劳神费力？不能够展眼舒眉。
【寄生草】一任教秦灰冷，从教那晋鼎移。倚窗或乐琴书味，从情或棹孤舟济，登山或念车轮意。美哉之志乐田园，浩然之气冲天地。
【幺】农夫告，春将及，朝来雨一犁。新生禾叶层层密，长流泉水涓涓细，初开黄菊丛丛媚。有时矫首恣游观，策仗老者欣留意。
【金盏儿】去来兮，莫呆痴，寓形宇内能何已？委心不为去留迷。嘻遑遑将到底，用怡怡欲潜归。知帝乡人不到，任富贵愿皆违。
【尾声】喜携仗自耕耘，欢自己忘忧会，玩赏东篱足矣。采菊浮杯稳坐榻，对南山山色稀奇。看山巍山色相催，山色悠悠能有几？逍遥度日，优游卒岁，乐天之命复奚疑。
夜三首 其一
刘攽（宋代）

积水浮南极，流沙聚客亭。暝闻渔父曲，秋揖老人星。

初月霜华薄，孤山石黛青。天高多影响，彷佛见湘灵。
和浙西李大夫晚下北固山喜松径成阴怅然怀古偶题临江亭
元稹（唐代）

自公镇南徐，三换营门柳。
水调歌头 其五
李处全（宋代）

春事已如许，柳眼早依依。故园桃李何似，芳蕊想团枝。

此地嵩高名里，信美元非吾土。清梦绕瀍洢。扶杖欲行乐，还使我心悲。

对琴书，歌一阕，引千卮。昔曾击楫，今日投老叹吾衰。

睡起推窗凝睇，失喜柔桑微绿，便拟作春衣。搔首长吟处，此意有谁知。
寄李道源
徐积（宋代）

春风本是诗家友，典却琴书也沽酒。呼童去问紫霄翁，近来枕上吟诗否。

不醉不吟将奈何，过却今年春已多。胸中壮气吐不出，看看空作送春歌。
夏中兄病关心复了一二小书稍凉薾然有白发坐
周南（宋代）

凉颸侵病榻，鬒发减玄膏。
长得承亲健，宁辞煮药劳。
书程贪昼永，心量怯年遍。
艾耋犹知礼，昏明在所操。
戊子八月十四夜偕祁春浦中允昆明湖踏月
程恩泽（清代）

秋生玉宇琼楼夜，月在长杨五柞间。黑处树阴明处水，红皆台柞碧皆山。

几年官酎侵铜斗，一日春雷响兽镮。似此萧间仍富艳，何劳清梦恋江关。
庆鹤次刘野亭先生韵 其三
罗钦顺（明代）

鸣皋诗好为谁裁，靡爵心同象有开。禁省合容山客聚，竹窗疑有故人来。

春程玩舞时参队，静鼓瑶琴屡傍台。多谢扬州贪刺史，清风千古属公台。
追和陈紫峰先生游紫帽凌霄塔诗元韵
章甫（宋代）

閒心谁被白云留，抱素真人耽景幽。不解六花何薄燠，偏教五月或先秋。

名山自感名人赠，胜地犹怀胜会游。若问前贤读书处，古元室上小丹邱。
昭州
陶弼（宋代）

峡束江盘天影随，轻船双下几危机。
初晴古木猿三叫，未晚阴危日半规。
篁竹数家何处县，清溪一曲几篇诗。
客舍
黎简（清代）

示疾毗耶乞钵空，众香饥岁术须穷。多文世有嘲扬子，三绝吾方笑郑公。

地篆藓云随意雨，衣香花露过情风。梅三近日嫌欧九，故故称诗乃尔工。
偶成
萧立之（宋代）

雨妒游人故作难，禁持闲了下湖船。
城中岂识农耕好，却恨悭晴放纸鸢。
昭君怨·坐后谈禅说道
佚名（宋代）

坐后谈禅说道。起后不依些少。心口自寻思。好呆痴。目用机关千万。何曾灭了一件。欲望做神仙。好难天。
哭苏眉州崔司业二公
沈佺期（唐代）

涣汗天中发，伶俜海外旋。长沙遇太守，问旧几人全。

国宝亡双杰，天才丧两贤。大名齐弱岁，高德并中年。

礼乐羊叔子，文章王仲宣。相看尚玄鬓，相次入黄泉。

流放蛮陬阔，乡关帝里偏。亲朋云雾拥，生死岁时传。

崔昔挥宸翰，苏尝济巨川。绛衣陪下列，黄阁谬差肩。

及此俱冥昧，云谁叙播迁。隼舆怀旧辙，鳣馆想虚筵。

家爱方休杵，皇慈更撤县。铭旌西蜀路，骑吹北邙田。

陇树应秋矣，江帆故杳然。罢琴明月夜，留剑白云天。

涕泗湘潭水，凄凉衡峤烟。古来修短分，神理竟难筌。
箕山
汪遵（唐代）

薄世临流洗耳尘，便归云洞任天真。
一瓢风入犹嫌闹，何况人间万种人。
蔬食
陆龟蒙（唐代）

孔融不要留残脍，庾悦无端吝子鹅。

香稻熟来秋菜嫩，伴僧餐了听云和。
一丛花·初春病起
苏轼（宋代）

今年春浅腊侵年，冰雪破春妍。东风有信无人见，露微意、柳际花边。寒夜纵长，孤衾易暖，钟鼓渐清圆。
朝来初日半衔山，楼阁淡疏烟。游人便作寻芳计，小桃杏、应已争先。衰病少悰，疏慵自放，惟爱日高眠。
淑人生日口占
林亦之（宋代）

方朔曾为老侍郎，麻姑来降紫云香。
寿杯今日逢长至，款款长年此日长。
朝爽之前瑞竹忽生
喻良能（宋代）

好竹逾千个，数茎忽发生。
月明连理影，风细合欢声。
矫矫双鸳举，悠悠两凤鸣。
只应三昧手，彩笔画难成。
冬朝访谢氏园林时主人未起留题壁间
王邦畿（明代）

积雨解重霄，行寻趁蚤朝。寒林爱初日，扶杖过危桥。

梅影无遗叶，溪流有剩潮。向南亭子上，高挂道人瓢。
好事近·咏梅
陈亮（宋代）

的皪两三枝，点破暮烟苍碧。好在屋檐斜入，傍玉奴横笛。
月华如水过林塘，花阴弄苔石。欲向梦中飞蝶，恐幽香难觅。
牡丹
释择璘（宋代）

东君著力为渠裁，妙绝真姿不受埃。
嗟我一观如梦幻，倚栏非为爱花来。
颂古三十一首 其十二
释玿（宋代）

庭前柏树子，一二三四五。窦八布衫穿，禾山解打鼓。
塞下曲二首 其一
刘才邵（宋代）

北落光摇霜海空，边烽飞入甘泉宫。天家下诏发精锐，健马腾骧冲朔风。

羽书四出如飞电，路指萧关旗影转。壮士争酬未报恩，青楼泪脸空垂线。

匣中剑作饥龙鸣，流星正坠单于营。将军玉帐晓初起，卧看边风吹汉旌。
城濠泛舟同毕长官
刘攽（宋代）

绿水环城十二里，茅茨带郭百馀家。侵云柳影不见日，过雨荷馀全胜花。

幽事围棋翻局势，清欢煮雪试茶芽。眼前景物自萧散，何必青溪向若邪。
送胡竹村同年归绩溪
祁寯藻（清代）

古人著书不得已，书成身废良可叹。若使勋名照竹帛，何为雕琢愁肺肝。

君尝为余述师授，斯语闻之汪文端。因言年少治经义，独于三礼心尤单。

瓣香欲祝北海郑，苦读每笑南阳韩。中年通籍习吏事，回鴹凤阁迁农官。

农官急务在心计，抉剔常恐遭欺谩。即不被议且归去，小谪总荷君恩宽。

秋风莼鲈久相待，南国鸣雁何时安。还家一笑奉菽水，赖有文字娱酸寒。

君看仕宦得意人，罢官忽若无余欢。人生得失未可较，海鸥奚事侪鹓鸾。

因君致声问匡鼎，说《诗》之乐何般般。
忆王孙·短长亭子短长桥
钱枚（清代）

短长亭子短长桥，桥外垂杨一万条。那回临别两魂销，恨迢迢，双桨春风打暮潮。
题陈佥宪族谱二首 其二
薛瑄（明代）

蛟川乔木绿成围，诗礼传家古亦稀。插架牙签充栋宇，分行兰竹秀庭闱。

清门接踵双黄榜，乌府连声两绣衣。积德由来应未已，伫看谱牒旋增辉。
句
王随（宋代）

龛灯落烬残，药灶蔼余香。
南明山宝相寺十五题 其十四 仙髻峰
释显忠（宋代）

首出众峰间，盘龙势孤耸。云映鬓光浮，月生梳影动。

可握谓新沐，未巾疑乍拢。幸免旦斯理，谁复惭种种。
送张遂州
刘攽（宋代）

九折无艰蜀道通，使君车骑最雍容。尚书不复拘三辅，御史仍开给五封。

接境去思棠树密，退公欢燕綵衣重。治民固有张京兆，坐看巴人益劭农。
戊申岁间中清赏十景 其四 修林策短筇
叶颙（元代）

修林策短筇，路入烟霞去。群峰喜逢迎，向人如妩媚。

攀条览芙蓉，临流采荪蕊。幽花不知名，馨香杂芳树。

天风吹敝袍，晓露沾行履。更无尘染衣，常有云生袂。

山禽忽飞来，啼破幽绝处。
高阳台（春梦）
王茂孙（宋代）

迟日烘晴，轻烟缕昼，琐窗雕户慵开。人独春闲，金猊暖透兰煤。山屏缓倚珊瑚畔，任翠阴、移过瑶阶。悄无声，彩翅翩翩，何处飞来。

片时千里江南路，被东风误引，还近阳台。腻雨娇云，多情恰喜徘徊。无端枝上啼鸠唤，便等闲、孤枕惊回。恶情怀，一院杨花、一径苍苔。
春日田园杂兴十首 其六
陈舜道（明代）

春来非是爱吟诗，诗是田园寄兴时。稼穑但凭牛犊健，阴晴每兴鹁鸪知。

托寻花去将予乐，借卷桐吹写所思。抚景寓言良不浅，春来非是爱吟诗。
谒皇甫清虚
李洪（宋代）

五湖四海仰仪形，道貌天真孰可名。
偶泛仙舟来泽国，回先生后见先生。
寻戴处士
皇甫冉（唐代）

车马长安道，谁知大隐心。
蛮僧留古镜，蜀客寄新琴。
晒药竹斋暖，捣茶松院深。
思君一相访，残雪似山阴。
漫成呈文潜五首
晁补之（宋代）

无心看春只欲坐，偶骑马傍春街行。
可怜愁以草得暖，一寸心从何处生。
後杂兴
陆游（宋代）

俚医刀匕药，老巫半榼酒。
拜况不敢忘，淡薄最耐久。
宫词 其一四五
花蕊夫人徐氏（唐代）

大仪前日暖房来，嘱向朝阳乞药栽。敕赐一窠红踯躅，谢恩未了奏花开。
首夏静观堂书怀
章诩（宋代）

杖策下层岭，来憩云外庄。檐低绕颓垣，澹泊在一堂。

山高户牖绕，风清长夏凉。翳翳动林影，潋潋浮溪光。

心远与世隔，独有文史香。汲井资咽漱，莳药助体强。

园中橘为奴，沼内芰堪裳。苍官青不老，篱下明秋芳。

陶情在庶物，养性归琴觞。矫首起遐观，是中有濠梁。
送幽岩滋上人出岭
释云（宋代）

诸方无说汝无闻，闻说俱无莫倒跟。
才起丝毫奇特想，依前似不出雷门。
和春卿学士柳枝词五阕 其五
韩琦（宋代）

画桥南北水连天，才听莺声又晚蝉。长使离魂容易断，春风秋月自依然。
入广礼仓领米书所遇
曾丰（宋代）

创意入仓稽斗斛，乃逢两鹤三头鹿。意者殆天假其衷，怜我清头堕于俗。

翛翛两鹤雄与雌，三鹿雄雌连一儿。本生自有山林在，安用来游城市为。

出山入市已失脚，况傍官仓疑更错。口与身为没齿雠，心因腹作终日恶。

我归径欲追乔松，尔鹤尔鹿来相从。一为先驱一后从，共驭元气骑清风。
得存心书诉贫
方回（元代）

务得终多惧，图全敢叹穷。
懒能争口腹，差觉负儿童。
客久丛咨怨，年衰绝变通。
云台少冯衍，未必尽人雄。
谢微之见赠
范纯仁（宋代）

属邑逢公喜望尘，便陪将漕向江滨。当时早重朋僚契，晚岁重敦道义亲。

华衮已惭无德称，琳宫弥羡最閒身。相过无惜频欢醉，八十康宁有几人。
四叠
刘克庄（宋代）

不曾解佩献明珰，莫比徐妃与寿阳。
五出至今污宋史，半妆当日怨萧郎。
寺居独夜寄崔主簿
韦应物（唐代）

幽人寂不寐，木叶纷纷落。
寒雨暗深更，流萤度高阁。
坐使青灯晓，还伤夏衣薄。
宁知岁方晏，离居更萧索。
寿阳岸下
苏轼（宋代）

街东街西翠幄成，池南池北绿钱生。
幽人独来带残酒?一作雨?，偶听?一作闻得?黄鹂第一声。
送崔明府赴青城
耿湋（唐代）

清冬宾御出，蜀道翠微间。远雾开群壑，初阳照近关。

霜潭浮紫菜，雪栈绕青山。当似遗民去，柴桑政自闲。
又次冰雪翁韵
陶宗仪（明代）

碧空湛湛露华清，万籁沈沈一鉴明。节序俄惊今夕是，光阴只使老怀惊。

杯盘小酌双瓶尽，宾主高谈四坐倾。童子煮茶来报说，莲花漏刻已三更。
挽李丈然明
张元干（宋代）

眼看流辈上青云，拂袖归来昼掩门。
心计岂容生事拙，时名长与故山存。
不妨开径栽花卉，政复藏书遗子孙。
八十光阴无可恨，聊歌楚些为招魂。
园田叹四绝
范成大（宋代）

台家水利有科条，膏润千年废一朝。
安得能言两黄鹄，为君重唱复陂谣。
蒋司成挽词 其一
沈与求（宋代）

法驾天临五学初，曾闻重席绝诸儒。雍容久载从臣橐，晼晚犹分刺史符。

不使高材陪鼎鼐，却收清节傲江湖。贱生无地从巾屦，独对遗篇想步趋。
玉楼春 其一
朱敦儒（宋代）

老后人间无去处。多谢碧桃留我住。红尘回步旧烟霞，清境开扉新院宇。
隐几日长香一缕。风散飞花红不聚。眼前寻见自家春，罢问玉霄云海路。
杂曲歌辞。昔昔盐。恒敛千金笑
赵嘏（唐代）

玉颜恒自敛，羞出镜台前。早惑阳城客，今悲华锦筵。

从军人更远，投喜鹊空传。夫婿交河北，迢迢路几千。
和何郡丞元日郡楼眺望
卢龙云（明代）

物态时时改，春光岁岁逢。江山留宦迹，花鸟悦尘容。

望阙心千绪，怀人路几重。岂堪持柏酒，独酌对晴峰。
乘小舟登岸宿嵵里陈氏祠堂
周凯（清代）

泊舟既初定，汛炮声连连。老幼集如蚁，知是赈恤船。

黄九手招邀，小艇呼来前。劝我且登岸，实地心无悬。

从者皆不可，云我乃大员。浪涌百丈高，舟小一叶扁。

岂可冒险阻，而令大事捐。其言亦中听，余心不谓然。

姑令黄九试，来去飞翩迁。抱印送同登，海水衣裳湔。

渔人脱蓑笠，覆我亦可怜。父老遮相迓，环拜焚香烟。

云有小祠宇，可以暂周旋。到岸转晕眩，欲语无由宣。

坐定问疾苦，父老双泪流。谓遭去年旱，颗粒不得收。

谓遭去年风，禾麻皆无秋。谓遭去年雨，咸水飞飕䬟。

谓遭去年寒，肢体成伛偻。觅食无去所，讨海难自由。

非惟人死伤，灾及鸡犬牛。虽有贤父母，钱谷时相赒。

吾民饥者众，有惠奚能周。残冬强支拄，新岁谁绸缪。

海舶不得来，海风不肯休。闻公劳远涉，老民欢且忧。

望公如望岁，厥疾今其瘳。闻言心孔悲，我亦涕盈眸。

告民且勿忧，圣恩实周瞻。大吏闻报书，夙夜咨昏垫。

偏灾已入告，命余来勘验。府库出帑金，实惠定遍沾。

既已济尔食，且当贷尔欠。况有台阳米，两地相并兼。

薯乾与金钱，可以资属餍。缘余阻风涛，劳民远挂念。

尔民其少安，暂归尔澳堑。明当发仓储，小大无忒僭。

父老各欣欣，口中犹念念。东家献茶汤，西家荐帷幨。

帷幨破且洁，茶汤苦且酽。令余心忘危，受之愧生忝。

行李络绎来，僮仆相踵至。斗室不能容，何必求全备。

扫地供爨炊，庋床商位置。一夕亦纷纷，僮仆太多事。

连宵履虚无，今得踏实地。散步海之涯，墙东见萧寺。

庙貌何颓唐，败壁张告示。累累数百言，一字一珠泪。

劝民相赒恤，劝民相借遗。读之未终篇，贤哉叹循吏。

所以滨海民，饥死无诽议。归来不成餐，一觉觅熟睡。

回视所乘船，门前孔颠坠。痛定复思痛，中心犹怖悸。
移居南山寺寺有岩洞甚幽并葛稚川丹灶
李纲（宋代）

倚山高阁仰觚棱，洞穴嵌空屐可登。丹灶旧传留袐药，仙岩今可属閒僧。

数峰削玉青如髻，群木参天翠作层。小驻未妨幽兴发，野禽嘲弄醉瞢腾。
观傩
王安中（宋代）

天回星斗腊将残，傩仗欢呼陛盾寒。逐疠已随三阕鼓，鍊真何待五辛盘。

皇居夙有仙官护，民瘼兼凭圣箓安。岁岁更修周典礼，都门耆旧喜同看。
寄盘隐府判
释居简（宋代）

闲把新抽粉节题，疾邪字字赋心思。溺非袖手无遗援，虐是专门忍助为。

山下水流花尽处，人间豕燎虱焦时。盈虚消息还来复，六月扶摇岂远而。
挽汪帅参
王柏（宋代）

一世钦斋老，声名四十年。
冰融南省日，春满洞庭天。
笑语当时密，交情晚节坚。
秀英今已矣，新阁独岿然。
陈德承致政一子中舍选次子中漕台与余二息同
姜特立（宋代）

皇朝网英材，三岁设科目。
四海一飞龙，两家双中鹄。
得非诗礼效，且喜箕裘续。
二老亦牵连，明年书小录。
踏莎行 咏怀
吴琪（清代）

不愿为莺，何须似燕。也休派作鸳鸯伴。空山松雪半生宜，蒲团梦影随云便。

鹤舞闲庭，香飞画卷。楞严读罢桐阴转。莲冠未解道人妆，羽衣新样梨花片。
和李明府春日驰恋庭闱之作
李攀龙（明代）

百里弦歌太岱东，美人为政复谁同。河阳县里花常满，北海樽中酒不空。

制锦还看成丽句，裁斑忽忆舞春风。何妨问寝凭双舄，拟送王乔入汉宫。
春风一首自叹即送归人
梁成楠（清代）

春风昼夜吹，曾不入枯枝。亭长逼妻日，将军遇尉时。

异香还左僻，蹇命及亲知。即事堪凄断，伤心更别离。
舍北望牛头山山有延胜寺先太傅书堂在焉六年
陆游（宋代）

太傅读书处，秋风曾问途。
江如青弋险，山似白盐孤。
路尽还登岭，林开忽见湖。
草堂无复识，流涕想规模。
鲁风二首时闻孔中丞卒 其一
刘敞（宋代）

太山之云朝触石，清阴油油丽空碧。尘生东田禾麦槁，季女呼嗟待膏泽。

北风吹空不成雨，中道无复见形迹。呜呼天高谁问天，人今相说谗风伯。
凤凰之歌
李解（唐代）

处分明兮系舒惨，一人庆兮万物感。羽族犹得以效珍，微生何久于习坎。
和寄王五四将仕
赵希逢（宋代）

书诈谁知诬子孟，奏陈直欲动山涛。
下机终不疑曾子，二主其明真察毫。
永遇乐
杨无咎（宋代）

黄叶缤纷，碧江清浅，锦水秋暮。画鼓冬冬；高牙飐飐，离棹无由驻。波声笳韵，芦花蓼穟，翻作别离情绪。须知道、风流太守，未尝恝情来去。

那堪对此，来时单骑，去也文鸳得侣。绣被薰香，蓬窗听雨，还解知人否。一川风月，满堤杨柳，今夜酒醒何处。调疏呵，双栖正稳，慢摇去橹。
兰阳八景
陈淑均（清代）

海转台阳背面宽，天开岩户扼全兰。百三弓势射潮准，十里军全坚壁看。

云外树嵌危堞小，山腰风吼怒涛寒。凭誇水尽朝东去，且拥南关兀坐安。
李师中待制挽词二首 其一
范纯仁（宋代）

才识无前辈，文章有古风。爱时甘屡黜，报国仗孤忠。

夙有请缨志，竟成标柱功。子孙传善庆，不独在其躬。
武陵道中
彭凤高（清代）

环堤垂柳尚含烟，秋尽覃怀十月天。暝色围村人不见，雁声如橹沁河边。
集纯显宅
黎绍诜（明代）

细雨黄花白雁秋，餐英此日共淹留。江村比屋西成乐，穗石青尊薄暮酬。

苍翠满庭生意动，牛羊下陇野情幽。何当长啸云罗外，一卧沧浪问钓舟。
江上松径
杨万里（宋代）

一日江行百折中，回头犹见夜来峰。
好山十里都如尽，更与横排一径松。
扬帆
屈大均（明代）

扬帆入白云，十里水痕分。新旧潮相沓，阴晴日未曛。

芙蓉犹野服，麋鹿已人群。行役虽非愿，人生亦贵勤。
元宵灯谜
曹雪芹（清代）

天运人功理不穷，有功无运也难逢。
因何镇日纷纷乱，因为阴阳数不通。
暑雨
葛绍体（宋代）

连日霏霏湿夕阳，洒衣沾席碎声长。
暑天不是苦多雨，爱与人间生晚凉。
蓝田溪杂咏二十二首。古藤
钱起（唐代）

引蔓出云树，垂纶覆巢鹤。幽人对酒时，苔上闲花落。
明堂乐章。舒和
佚名（唐代）

御扆合宫承宝历，席图重馆奉明灵。

偃武修文九围泰，沉烽静柝八荒宁。
访邓贲斋铁泉精舍
王渐逵（明代）

两厓凌绝壑，万木锁寒烟。自合幽人筑，应称邓子泉。

猿鹤能相守，江山不负贤。醉来重索笔，聊记洞中年。
宣和四年五月辛亥诏以神宗皇帝所书鼎说十二字藏于延英阁臣鼎臣赋诗以纪其事
赵鼎臣（宋代）

孤臣生苦晚，仅及熙宁初。虽沾化育恩，不睹衣冠馀。

呜呼丕显哉，谟训存诸书。议论略秦汉，制作追唐虞。

每闻父老言，太息涕泪濡。不意垂老年，观此河出图。

禹鼎沦泗水，异说纷相诬。蔽之十二言，一洗诸儒迂。

天意盖若曰，世定后圣无。要当缵禹功，千载与之俱。

各力所未遑，翼子其付诸。崇宁果图功，继志若合符。

屹然奠九鼎，四海安覆盂。此书天所锡，制器实权舆。

岩岩宝阁尊，万灵所依于。嗟尔九州民，跂行与蹶趋。

瞻之必稽首，过者当下车。
思山居一十首·初夏有怀山居
李德裕（唐代）

山中有所忆，夏景始清幽。野竹阴无日，岩泉冷似秋。
翠岑当累榭，皓月入轻舟。只有思归夕，空帘且梦游。
由临川北道抵馀干山行五首 其三
方朝（清代）

炎晖焦林木，客子朝雨汗。侧见垂萝静，四岭云气断。

幽崖响淙潺，竹泉远分灌。行行度谷口，黯淡惊雷电。

马头风云兴，涧底蛟龙见。苍黄顾僮仆，中道已失散。
送京兆闻君移顺天
顾璘（明代）

巍巍京兆古所雄，民之父母称闻公。昔传赵张不易得，今见德政将无同。

去年饥馑多流亡，沟壑白骨寒秋霜。今年甘雨起枯槁，禾穗满田如帚长。

南车北驾情悠悠，风吹甘棠驯雉愁。寇恂河内竟难借，汲黯淮阳谁见留。

折杨枝，插江路，杨枝他年作高树。万岁千秋忆我公，香火常来乞晴雨。
鹧鸪天
黄庭坚（宋代）

句耳。”因以玄真子遗事足之。宪宗时，画玄真子像，访之江湖，不可得，因令集其歌诗上之。玄真之兄松龄，惧玄真放浪而不返也，和答其渔父云：“乐在风波钓是闲。草堂松桂已胜攀。太湖水，洞庭山。狂风浪起且须还。”此余续成之意也

西塞山边白鹭飞。桃花流水鳜鱼肥。朝廷尚觅玄真子，何处如今更有诗。
青箬笠，绿蓑衣。斜风细雨不须归。人间底事风波险，一日风波十二时。
月夜怀昔年同玩月者
薛始亨（明代）

万古同明月，当年此夜殊。佳人罢瑶瑟，为我解罗襦。

烛灭高堂上，花阴绮席隅。音尘一以隔，无路致区区。
吴冲卿出古饮鼎
梅尧臣（宋代）

精铜作鼎土不蚀，地下千年藓花幂。
腹空凤卵留藻文，足立三刀刃微直。
左耳可执口可斟，其上两柱何对植。
从谁发掘归吴侯，来助雅饮欢莫极。
又荷君家主母贤，翠羽胡琴令奏侧。
丝声不断玉筝繁，绕树黄鹂鸣不得。
我虽衰苶为之醉，玩古乐今人未识。
赠巽中
释德洪（宋代）

道人少小来庐山，水光山色供盘餐。坐令山水秀杰气，缭绕胸中成块抟。

我初未识已嗟骇，誇声万口锋刃攒。故人坐上适相值，妙语生我世间欢。

新诗脱口划如霓，奋毫狂赴龙蛇钻。翩翩奕奕出意外，剽然茅屋翻狂澜。

切疑汤休蹲舌底，又疑醉素戏笔端。作诗问君觅奇字，留待老年偎日看。
枕上闻风铃
陆游（宋代）

流汗沾衣热不胜，馋蚊乘势更纵横。
梦回忽觉南风起，时听铮然一两声。
杂咏一百首 其二十 蒯通
刘克庄（宋代）

郦生方横死，蒯彻亦阳狂。设不逢刘季，同趋一鼎汤。
飞来寺 其二
刘克正（明代）

何年绝壁启禅关，一线清溪万仞山。绀殿接云栖福地，玉泉流水到人寰。

石台高傍飞霞外，古洞深悬落照间。昏黑上头吾欲到，便寻仙子和歌还。
孟才人叹
张祜（唐代）

偶因歌态咏娇嚬，传唱宫中十二春。

却为一声河满子，下泉须吊旧才人。
蝶恋花
陈允平（宋代）

墙外秋千花影后。环兽金悬，暗绿笼朱牖。为怯轻寒犹DA3A酒。同心共结怀纤手。

粉袖盈盈香泪透。蹙损双眉，懒画遥山秀。柔弱风条低佛首。渭城歌舞春如旧。
题资福院平绿轩
曾揆（宋代）

终日劳劳雁鹜行，偶然来访赞公房。
扶疏草木四围合，萦绕溪流一带长。
倚槛岂能成杰句，把杯多是说名方。
问师乞取安心法，宴坐蒲团对佛香。
中岩十八咏 其四 宝瓶峰
晁公溯（宋代）

谁将巾瓶来，置此几席间。不可唤木𣔻，试往问沩山。
九日和于使君思上京亲故
灵澈（唐代）

清晨有高会，宾从出东方。楚俗风烟古，汀洲草木凉。

山情来远思，菊意在重阳。心忆华池上，从容鸳鹭行。
春日梓州登楼二首 其二
杜甫（唐代）

天畔登楼眼，随春入故园。战场今始定，移柳更能存。

厌蜀交游冷，思吴胜事繁。应须理舟楫，长啸下荆门。
文英阁二首
秦观（宋代）

流落天涯思故园，散愁郊外任蹒跚。
云归邃谷知无雨，风卷寒溪没近滩。
已见雁将归楚泽，遥知春又到长安。
桑林垄麦依稀是，只见秦川万里宽。
蔬食三首 其二
吕本中（宋代）

磨刀向猪羊，渠有千种苦。厨人尽心力，博汝一笑许。

此道在忠恕，观彼更观汝。圣人虽未言，宁可自莽卤。
侯机宜挽词三首 其二
许及之（宋代）

岂以姻亲笃故情，最怜意气感平生。身居城市如专壑，家蓄图书得主名。

满拟归田谙笑语，何期中路隔幽明。有儿万事无堪恨，待勒铭诗作世程。
休洗红
潘葛民（宋代）

休洗红，洗多红色浅。
不似妾挼蓝，挼蓝手先染。
蓝深如妾心，郎心红不禁。
去去趁春华，封侯早还家。
愿作兔丝蔓，莫学菖蒲花。
遂初亭
蔡载（宋代）

结庐傍林泉，偶与初心期。
佳处时自领，未应鱼鸟知。
恼从兄
李群玉（唐代）

芳草萋萋新燕飞，芷汀南望雁书稀。

武陵洞里寻春客，已被桃花迷不归。
和谢于乔韵
李东阳（明代）

疲骖旧路不劳牵，十载重游意惘然。丹灶药成鸡已化，石墙阴冷鹿犹眠。

仙踪下与尘埃隔，野色西来岛屿连。不似玄都易摇落，秋来还有看花天。
重九日广陵道中
罗隐（唐代）

秋山抱病何处登，前时韦曲今广陵。广陵大醉不解闷，

韦曲旧游堪拊膺。佳节纵饶随分过，流年无奈得人憎。

却驱羸马向前去，牢落路岐非所能。
书天宁寺壁
何乔新（明代）

听讼来彰德，星轺驻上方。蒲团花雨润，石灶芋烟香。

古塔栖秋鹘，空阶咽暮螀。双槐行坐处，人说似甘棠。
读苏叔党汝州北山杂诗次其韵
陆游（宋代）

三山镜湖上，出郭无十里；结庐非所择，但取便薪水。
间亦出从宦，安能慕园绮。
地主卜林塘，亦复异子美。
蘧蒢方丈室，仅足容卧起。
吾意本扁舟，陆居聊尔耳。
初晴，祭扫青草湖有感，归成四律以写哀衷 其二
林占梅（清代）

秋雨梧桐叶落时，凄凉枕簟最萦思。雕栏月上追携手，宝镜尘生忆画眉。

作赋江淹常写恨，多情宋玉为兴悲。只今凄寂妆楼下，深院无人属阿谁。
和郁簿
虞俦（宋代）

先生雅意在垂虹，底事鸾栖枳棘中。
几欲上书排北阙，却应举扇障西风。
官清高枕梦魂好，兴动长吟诗句工。
琐琐升沉何足道，只凭心地与天通。
鼓腹曲
贯休（唐代）

我昔不幸兮遭百罹，苍苍留我兮到好时。

耳闻钟鼓兮生丰肌，白发却黑兮自不知。东邻老人好吹笛，

仓囤峨峨谷多赤。饼红虾兮析麋腊，有酒如浊醯兮呼我吃。

往往醉倒潢洿之水边兮人尽识，孰云六五帝兮四三皇。

如夔如龙兮如龚黄，吾不知此之言兮是何之言兮。
文小坡冷红簃填词卷子 其二
陈宝琛（清代）

三过吴门一面悭，眼中犹是旧朱颜。如何入画还相避？背坐拈毫对小鬟。
犍为江楼
范成大（宋代）

河边堵立看归篷，三老开头暮欲东。
涨水稠滩连峡内，浅山浮石似湘中。
无人驿路榛榛草，有客江楼浩浩风。
种落尘消少公事，胜裁新语寄诗筒。
和浦城买舟 其二
赵希逢（宋代）

丈夫傥知命，身肯委虚舟。不为君亲重，徙知道路忧。

危机甘失脚，苦海莫回头。接迹岩墙下，滔滔皆若流。
无何醉隐
耶律铸（宋代）

白石先生何日老，青莲居士几时醒。若须要得留灵景，索与除忧旧福庭。
再和敏叔二首 其一
许景衡（宋代）

弱冠曾攀桂一枝，半生为国理棼丝。高吟直到古人处，勇退宜为世俗师。

杖屦访僧长过晚，茶瓜留客固应迟。黄山游旧今能几，诗社犹忻小子随。
开元间零陵史育请五步成诗唐主试以除夜题育应口奏诗有今岁今宵尽之句漫于五步口占一首不知古今人可相及否
何吾驺（明代）

腊除宁有尽，即夕早春回。寒付残宵炬，晴催报晓梅。

铜龙还奏夜，画省已传杯。辇下环欢侍，君王万岁开。
夜阅箧中书偶得李德远数帖因思昔相从时所言
陆游（宋代）

早岁传闻月旦评，殿门邂逅眼偏明。
当时一坐推谈止，今日丛林见话行。
老卧烟村身偶在，夜开蠹纸泪如倾。
岂知三十余年後，河洛胡尘讫未平？
次韵昌甫镌歙砚
韩淲（宋代）

圆泽三生石，陈登百尺楼。砚因铭共永，诗与字俱锼。

此老非徒耳，閒人更点头。魏铜那敢拟，朱锡盍为侔。
蝶恋花·记得画屏初会遇
苏轼（宋代）

记得画屏初会遇。好梦惊回，望断高唐路。燕子双飞来又去。纱窗几度春光暮。
那日绣帘相见处。低眼佯行，笑整香云缕。敛尽春山羞不语。人前深意难轻诉。
和馀庆道中
韦骧（宋代）

荒凉古邑近东溟，时喜轩车出按行。水鸟逆风如有向，晚蜺收雨似多情。

心探畎浍丰年兆，目极云沙远思生。佳句更从清旷得，肯由尘事汩聪明。
仙塔奇踪
袁用雨（明代）

缥缈云峰塔影前，尚留遗址寄山巅。客摩碧汉逢初地，人拟青霄扑□烟。

始信数椽堪品胜，果然半偈足参禅。仙踪即此传真诀，泉外何人解悟玄。
点绛唇
徐应坤（清代）

妾命如斯，妾心如醉愁如寄。问愁不语。愁到何时去。

十载惊魂，愁也知何许。心碎矣。可怜梦里。清泪浑如雨。
次以道韵寄范子夷子默
黄庭坚（宋代）

鼓缶多秦声，琵琶作胡语。
是中非神奇，根器如此故。
范公秉文德，断国极可否。
至今筦枢机，大度而少与。
蝉嫣世有人，风壑啸两虎。
小心学忠孝，鄙事能垅亩。
持论不籧筱，奉身谢夸诩。
颇知城南园，文会英俊侣。
何当休沐归，怀茗就煎去。
六月雨十一首
许月卿（宋代）

一月春风洛水幽，凛然惟有壑专秋。
十室九空鸿雁渚，千村万落杞荆畴。
乌鸟有情瞻岵屺，黄龙无底羽渊洲。
思昔朝廷天广大，何时醢赐伴醪篘。
依韵酬章推官见赠
范仲淹（宋代）

姑苏从古号繁华，却恋岩边与水涯。重入白云寻钓濑，更随明月宿诗家。

山人惊戴乌纱出，溪女笑偎红杏遮。来蚤又抛泉石去，茫茫荣利一吁嗟。
次韵魏定甫早春题咏五首 其三
周紫芝（宋代）

雨后桃花可意红，一川杨柳醉春风。舞衣歌扇重撩理，百尺朱楼烟树中。
瑞臣属题罗两峰上兀夜饮图摹本 其一
陈宝琛（清代）

厂市归来醉管弦，六街是处是新年。不须远溯乾嘉盛，说著同光已惘然！
经行三首
薛绍彭（宋代）

水石相迎击目新，两峰秀色引朱轮。
使君自比兰亭后，金字磨崖更几人。
题吴山长文英野舟五首
方回（元代）

我有孤舟自天地，沙头问渡苦无人。
谁家贾舶浮溟渤，脱命蛟龙亦损神。
过邺下吊高神武
袁枚（清代）

唱罢阴山《敕勒歌》，英雄涕泪老来多。生持魏武朝天笏，死泪条侯杀贼戈。

六镇华夷传露布，九龙风雨聚漳河。祇今尚有清流月，曾照高王万马过。
九吟诗·天柱
吴昌裔（宋代）

柱天屹页断鳌根，卧草蒙茸伏虎痕。
想见山中明月夜，有人长啸抱昆仑。
贺圣朝 其一 同上，用陈栗庵茂材原唱韵
洪炳文（清代）

洞庭木落秋云暮。元冬将度。西邻忽报送花来，催题诗句。

黄花满地，碧云天际，念佳人如晤。林间贳酒是谁来，有白衣相遇。
墙东二首
张耒（宋代）

岁晚长安足风土，天寒官舍少文书。
下马闭门复无事，壁间佛像对铜炉。
宁江侨人刘生徽宗时以画供奉翰林中近过元汝
晁公溯（宋代）

刘生待诏蓬莱宫，和铅舐墨称良工。
自从八骏狩西极，万里流落巴山中。
老来摹写益神妙，指麾草木回春风。
时将一幅换斗米，千金旧价无由逢。
漫郎手筑江上宅，水鸟山麋森满壁。
问君致此何其多，答云嗜好今成癖。
野人未尝完袴襦，安得绢素充我娱。
孰知世间皆画囿，北尽汧泷南衡庐。
平生长啸桓将军，客持寒具辄怒嗔。
细看粉绘托形似，岂若海岱开精神。
我今丘壑随所向，崖谷波涛入图障。
云罗雾縠虽可怜，幻化纷纷徒自诳。
请君閒暇来相从，翩然共跨高飞鸿。
当使真形识五岳，老眼一洗丹青空。
郑维心挽诗二首 其一
刘一止（宋代）

我忆谷口孙，气貌清而腴。山潜三十年，吐此百卷书。
和元秀才别业书事
韦庄（唐代）

僻居春事好，水曲乱花阴。浪过河移岸，雏成鸟别林。

绿钱榆贯重，红障杏篱深。莫饮宜城酒，愁多醉易沈。
旅中秋夜
薛嵎（宋代）

车马日西东，阮生途自穷。
三年辞旧国，今日又秋风。
边雁凄凉过，池花寂寞红。
邦人惯相识，渐觉语音通。
和李提干携诗相访
王炎（宋代）

古来论人物，西蜀名士多。
李侯有酝藉，自爱如随和。
不肯扣朱门，漫刺独我过。
笔端金石鸣，音节如九歌。
小拂榻上尘，挥麈倾悬河。
岁月易晼晼，功名忌蹉跎。
西风向摇落，如此羁旅何。
倦游且西还，万里行江沱。
士诚有所挟，光彩终不磨。
翰墨更著鞭，渊云可同科。
晚至新塘
陆游（宋代）

青鞋随意出柴荆，聊向南塘曳杖行。
归鸟已从烟际没，断虹犹在柳梢明。
城头层塔凌空立，浦口孤舟并岸横。
向道有诗浑不信，为君拥鼻作吴声。
和邻几金铃菊
司马光（宋代）

何处见佳菊，秋风汶水阳。
酒浮金铎细，露泛蜜房香。
不谓红尘地，相逢君子堂。
依然故人意，不减旧芬芳。
送僧
释重顯（宋代）

红芍药边方舞蝶，碧梧桐里正啼莺。
离亭不折依依柳，况有春山送又迎。
水调歌头
朱熹（宋代）

不见严夫子，寂寞富春山。空馀千太危石，高插暮云端。想象羊裘披了，一笑两忘身世，来把钓鱼竿。不似林间翮，飞倦始知还。

中兴主，功业就，鬓毛斑。驰驱一世豪杰，相与济时艰。独委狂奴心事，不羡痴儿鼎足，放去任疏顽。爽气动心斗，千古照林峦。
送安陆朱通判赴召兼过许田别墅
宋庠（宋代）

绿绨珍检九天来，绶笥腾装拂簿埃。铃阁饯歌鹍瑟怨，璧田仙里驷门开。

厨书久汗南山竹，征袂浓薰北使梅。岁晚林光催奉计，五云城阙倚瑶魁。
元夕 其三
方岳（宋代）

莫道山家不挂灯，脩身宝月一团冰。清寒照见诸人胆，却问诸人见未曾。
送方计部子及奏绩还留都
欧大任（明代）

识君年少似荀龙，百粤趋庭此再逢。治粟尚劳秦内史，饷军今得汉司农。

楼船海上宁忘战，竹箭江南不易供。赋客敢誇坛坫日，东都经术羡儒宗。
次韵冯伯昂同发姑苏
朱同（明代）

鲁酒不可饮，须倾三百杯。君恩犹未报，丹寸肯成灰。

自有鲲鹏路，可令鸥鹭猜。长江波万里，谁负济川才。
题四梦图·黄粱
刘克庄（宋代）

偶然眠一觉，推枕起来惊。
寂寞犹前日，荣华已隔生。
小秦淮曲 其三
冒襄（清代）

游侠髯麻柳敬亭，恢谐笑骂不曾停。重逢快说隋家事，又向河亭一日听。
传闻八月十四日唱名
陈宗远（宋代）

北斗三魁夜吐芒，竞传胪唱擢王扬。
遥知天上轮光满，先放人间桂籍芳。
失笑月乌空绕匝，那知云雁不成行。
姮娥留取十分好，万里清辉分外彰。
奉和苑舍人宿直晓玩新池寄南省友
沈东美（唐代）

传闻阊阖里，寓直有神仙。史为三坟博，郎因五字迁。

晨临翔凤沼，春注跃龙泉。去似登天上，来如看镜前。

影摇宸翰发，波净列星悬。既济仍怀友，流谦欲进贤。

弹冠声实贵，覆被渥恩偏。温室言虽阻，文场契独全。

玉珂光赫奕，朱绂气蝉联。兴逸潘仁赋，名高谢脁篇。

青云仰不逮，白雪和难牵。苒苒胡为此，甘心老岁年。
食粥绝句赠卢震夫
陈藻（宋代）

古瓷大碗今无有，特地凶年洗出来。
满著十分牛乳粥，客思吃尽鬼神猜。
次韵余太常观国招抚江南航海至新会八首 其一
罗蒙正（元代）

日月行天豁翳昏，茫茫元气载重坤。三山在望端倪阔，万水朝宗海独尊。

飞驭羲和凌若木，穷河汉使到昆崙。功成得似班司马，绝域生还度玉门。
断碑
释希昼（宋代）

片玉侵寒折，零文见断虫。
远沈冈草际，半露堑冰中。
迹著人何在，年销事已空。
唯闻坏陵柏，相吊起悲风。
宫词 其二十八
赵佶（宋代）

玉容初起殢春慵，鬓亸秋蝉不解拢。十二宝阑闲倚处，花间应避落残红。
读晋史
黄庭坚（宋代）

天下放玄虚，谁知与道俱。
唯余范武子，乃是晋诸儒。
观射
刘克庄（宋代）

浪箭束如林，傍观笑不禁。
蛮平无事久，卒惰可忧深。
各自分牛炙，何曾贯虱心。
种候青涧法，能费几黄金。
刘大资挽词二首
陈与义（宋代）

天柱欹倾日，堂堂堕虏围。
遂闻王蠋死，不见华元归。
一代名超古，千年泪染衣。
当时如有继，犹足变危机。
和陈推官暮春感兴
魏野（宋代）

角冠闲戴任欹斜，骑马人稀到我家。
僧体盘餐唯筍味，道情栏我只松花。
惊回驯鹿林閒犬，聒杀灵龟雨后蛙。
春去寻常何足叹，自将寂寞并繁华。
奉和圣制赐崔日知往潞州应制
张说（唐代）

圣情留曩镇，佳气翊兴王。增戟雄都府，高车转太常。

川横八练阔，山带五龙长。连帅初恩命，天人旧纪纲。

饯涂飞御藻，阖境自生光。明主征循吏，何年下凤凰。
秋晚
真山民（宋代）

暮色入江郊，霜风两鬓毛。
笛声吹月落，诗兴挟秋高。
谢约南柯蚁，留连左手螯。
孤灯竹窗底，危坐一歌骚。
月
曹松（唐代）

寥寥天地内，夜魄爽何轻。
频见此轮满，即应华发生。
不圆争得破，才正又须倾。
人事还如此，因知倚伏情。
法服歌诀
佚名（元代）

袜履中单黄带先，裙袍蔽膝绶绅连。方心曲领蓝腰带，玉佩丁当冠笏全。
华亭百咏·云閒馆
许尚（宋代）

邮亭临爽垲，杗廇架修虹。
我亦轮蹄客，心期访士龙。
西池草堂为周仪宾英璧赋
倪谦（明代）

西池池上草堂幽，门对波光一镜秋。卜宅也知同杜甫，观鱼聊复似庄周。

怀人高兴歌沅芷，玩世閒情狎海鸥。白藕作花真可爱，家声无忝绍前修。
月萧步
何准道（明代）

经始蜗牛庐，忽尔作遐想。磊石入深松，飞栈横天上。

停策憩危栏，云霞自摩荡。远眺山花红，回睇华轩敞。

松风奏笙簧，微月流清响。手把离骚经，自署茜园长。
书道者庵
潘玙（宋代）

心与道相安，幽居远市廛。
分花栽别圃，煮茗试新泉。
地僻全成隐，身闲半是仙。
金丹非易链，此法向谁传。
送番禺杜杆主簿
梅尧臣（宋代）

行识桄榔树，初窥翡翠巢。
地蒸蛮雨接，山润海云交。
讼少通华语，虫多入膳庖。
不须思朔雪，梅吐腊前梢。
春日杂兴
胡仲弓（宋代）

吾生身事信天缘，一死何须较后先。
未怕时逢真太岁，或言寿过古稀年。
穷余禄料齏百翁，醉负生涯囊一钱。
又见山林春意思，办随芳草落花眠。
劈破玉
佚名（明代）

要分离，除非天做了地；
要分离，除非东做了西；
要分离，除非官做了吏。
你要分时分不得我，
我要离时离不得你；
就死在黄泉也，
做不得分离鬼。
游吴有作 其四
黄裳（宋代）

俸入未辞聊助道，客来多避为忘机。一帆风起鲈鱼兴，到是秋时恰正肥。
贺新郎 登龙池绝顶凭虚阁
史鉴宗（清代）

苍翠飞千状。破松根，嶙峋石磴，曲随烟上。一径蹒跚攀绝顶，纵眼豁然辽旷。

看足底，群峰铺浪。小阁恰当巃嵷处，俯悬崖、万仞临虚漭。

凭栏语，众山响。

掀髯不觉尘襟荡。眺东湖，一泓杯水，空明微漾。老衲孤栖谁伴侣，虎啸猿吼酬唱。

问佛法，无言相向。酌我半瓯中顶茗，傍龙湫，拍手云生杖。

登临兴，老犹壮。
东方朔
王安石（宋代）

平原狂先生，隐翳世上尘。
材多不可数，射覆亦绝伦。
谈辞最诙不，发口如有神。
以此得亲幸，赐予颇不贫。
金玉本光莹，泥沙岂能堙。
时时一悟主，惊动汉庭臣。
不肯下儿童，敢言诋平津。
何知夷与惠，空复忤时人。
次洪监簿惠诗韵五首
姜特立（宋代）

自古诗人失意多，偶然岁晚慰蹉跎。
如今世味都如蜡，水际林间自日哦。
题王君静斋崇慕堂
翁万达（明代）

一塌崔嵬里，云空繁露清。丹书侵翠壁，松桂表遗灵。

结子频思岵，藏经忆过庭。悲栖增健翮，重见起高冥。
颂古二十六首
释嗣宗（宋代）

古冢不为家，渔翁举棹出芦花。
湛水无风江月迥，长空撒尽暮天霞。
逆旅
陆游（宋代）

秋晚南山行，小蹇就店秣。
我亦念少休，无奈市儿聒。
嗟尔亦坐饥，锱铢苦争夺。
其心计亦厌，陷溺无自脱。
我欲救其本，汝勿谓迂阔。
要倾江海大，一洗锥刀末。
人生顾须几？卒岁惟一褐。
有地即可耕，何山不堪活？
长相思·其二
李白（唐代）

日色欲尽花含烟，月明如素愁不眠。(如素 一作：欲素)
赵瑟初停凤凰柱，蜀琴欲奏鸳鸯弦。
此曲有意无人传，愿随春风寄燕然。
忆君迢迢隔青天。昔日横波目，今作流泪泉。
不信妾断肠，归来看取明镜前。(断肠 一作：肠断)
夏月困于炎烟情含而光郁也感而赋之
郭之奇（明代）

一片冰轮洗夏昏，含华万古为谁存。金城几度通秦谷，玉塞千谁止汉屯。

汉屯秦谷今非昨，王塞金城那可论。且言此夜当头月，由断山口临客阍。

关河举目光虽满，云岫苍茫气若惛。自从桑日沦西汜，桂影萧条寒兔蹲。

人异悲欢月异色，无情有限合销魂。葳蕤锁闭谁家阁，宛转桥通何处门。

可怜楼上徘徊立，低首风前拭泪痕。不怨天涯风景别，不畏殊乡人事翻。

川流九曲山千叠，夕照含烟似覆盆。悽凉五夜畴堪语，嘿嘿遥遥想旧恩。
潘德久永嘉佳士也闻其能诗久矣而不我过仆一日以小诗挑之遂携古风见访次韵奉答
姜特立（宋代）

闻名渴见面，未合长相思。纷纷数来人，谁契此心期。

识公恨不早，委刺方嫌迟。正欲我辈人，共此一段奇。

良贾虽深藏，有宝人得知。被褐既怀玉，脱囊可无锥。

聊将一缕麻，换此五色丝。曲意相假借，仁衷恕嘲嗤。

子怀谅已伸，我惭亦自贻。此道久凋丧，相从当在兹。
怀古·关中
汪缙（清代）

四海嗷嗷万姓荒，只供一炬爇阿房。贾生从此传三论，秦帝空矜毕六王。

西去天连蜀栈迥，东来地接雒川长。但教莽莽看形胜，据此金汤那得亡。
朝云墓十首次孙西庵先生韵 其二
何绛（明代）

此生多是厌羁离，欲语潸然便泪垂。触石晴云凝翠鬓，带风杨柳认娥眉。

鱼吹细浪摇歌扇，蝶恋馀香舞好枝。自别钱塘山水后，愁添益恨绕天涯。
古意八首 其五
胡奎（元代）

陌头桑叶稀，桑间戴胜飞。盈盈东家女，染丝上春机。

手把黄金剪，裁为游子衣。可怜天上月，中夜照罗帏。
赠别安邑韩少府
耿湋（唐代）

子真能自在，江海意何如。门掩疏尘吏，心闲阅道书。

古城寒欲雪，远客暮无车。杳杳思前路，谁堪千里馀。
送胥计部使饷蓟州便道还巴中
黄辉（明代）

太仓门开冷云湿，赤囊刻闺风雨亟。
天子惊传索马价，马神夜雨钱神泣。
铸金为马会销磨，马化为金足转多。
健儿无事日食马，马魂暗诉诸陵下。
此去脱巾难料之，雨来悬磬谁为者。
火云烧海海骨露，中州千里无青树。
去京千里日萧条，使者流民共愁路。
怜君冒暑著征衣，犹喜輶轩得暂归。
爱君不忍强君酒，心与白日同西飞。
茫茫天地一徽敔，正恐余归君又出。
且凭传语慰乡人，矿税终须有停敕。
秋日还庐山故人书因以为寄
释德洪（宋代）

风叶鸣廊夜色晴，隔云微月稍分明。下帘徒怯衣裳薄，拂榻空惊枕簟清。

病眼得秋还少睡，壮心于世尚多情。何时却作庐山去，渡水穿云取次行。
重宿紫芝
杜耒（宋代）

书窗隔湖水，寒气倍冯陵。
集宿因重到，新诗得再承。
月明山入坐，满渴夜敲冰。
为尔二三友，令人去未能。
步虚拟词赠紫阳萧炼师
刘崧（元代）

璿宫霁景澄，彤墀绿云上。星联黄姑渚，露下仙人掌。

金文乍葳蕤，羽翿亦森爽。翠林闪霞光，丹壑流清响。

□观群动根，大化何漭漭。飞步凌紫清，玄幽契遐想。
入洞庭望岳阳
杨收（唐代）

飞鸥撒浪三千里，暮草摇风一万畦。黛色浅深山远近，碧烟浓淡树高低。
皇帝阁春帖子
许应龙（宋代）

东风昨夜扫氛埃，四表咸欣寿域开。
都护已飞三捷奏，凌烟同上万年杯。
春日杂感
潘曾沂（清代）

吴根越角路绵绵，自别西湖十二年。一塔送柳来往棹，四山出没雨晴天。

荷亭剪烛萦愁梦，茅屋题诗结净缘。独有北山荒馆在，不堪写入昔游篇。
福岩寺读张南湖旧诗
林用中（宋代）

名公有意著新书，翰墨精神碧玉姿。
今日山中才读罢，经行已续少陵诗。
投赠王湘绮先生 其二
吴广霈（清代）

海角欢迎李郭舟，同袍何地咏同仇。大言自昔轻刘季，好勇奚妨哂仲由。

偶聚耆英闻凤吹，敢贪富贵羡羊头。吴儿拟作无家别，一剑题名天地留。
赠郡侯陆公奏最 其二
佘翔（明代）

三楚才名迥不群，汉廷治行孰如君。南方地僻停千骑，北阙天遥恋五云。

乐奏幔亭鸾凤曲，佩摇剑浦斗牛文。自怜偃蹇山中者，日听讴歌醉夕曛。
晨起有感
张耒（宋代）

故岁如晓客，行意不可留。
新春如美人，含笑未举头。
定知当粲然，有待姑少留。
山川谍光景，梅柳露风流。
惟有堂中人，一衲暖蒙头。
荣枯不到心，万事良悠悠。
颂古三十八首 其十
释从瑾（宋代）

一箭射双雕，双雕随手落。波摇岳阳城，月满滕王阁。
题讲梅兄躬耕养亲图 其三
曹文埴（清代）

农人苦无田，未尽芟柞力。我独胡为者，有田耕不得。

白日易驰西，红尘欲行北。强饰游子颜，仰慰两亲色。

每闻布谷鸣，欹枕常恻恻。抱此一寸心，恨无千里翼。

披图顾柳阴，连塍绿如织。搔首几踟蹰，还君三太息。
颍水费公渡观饮牛人
梅尧臣（宋代）

渡口饮牛归，村垆夕阳里。
黄犊未及群，抱带过寒水。
利心乃如仁，耕领破不止。
当时彼何高，独能讥洗耳。
郡夷既退将迁寓入城留别邻友二章 其二
姚燮（清代）

樽酒夜相属，嵓月悬茅堂。别后如我思，似今清歌狂。

短发虽未彫，面目瘦已苍。尚忧迁市廛，转类投遐荒。

系舟在江渚，零星早成装。惜此山翠浓，难与书箧藏。

隔门疏树枝，移影恋吾裳。下有吾钓矶，明日鸥谁将？
寄题蒋学正三径庵 其一
史浩（宋代）

浮名两角竞蜗牛，举世谁人肯罢休。鼻祖独能轻汉魏，耳孙宁不慕羊求。

似闻竹外三家市，犹占溪头十里秋。安得枯藤破烟暝，细寻佳处赋清幽。
书合论后
邹浩（宋代）

华严佛菩萨，悲智咸遍周。广开方便门，主伴互酬请。

于无言说中，说法无数量。我读诵思惟，获从信根入。

闇逢照世灯，病遇雪山药。无价大宝珠，衣内忽然得。

愿尽未来际，满足普贤行。一切导师前，一一兴供养。

一切众生前，一一作利益。持经继有人，悉冀同我愿。
泉牧帖请囊山福上人住持承天既至有沮之者兴
刘克庄（宋代）

揖退新龙象，归寻旧鹤猿。
空令行百里，不遣骂三门。
易致实封者，难招不动尊。
辟支放光处，尚有石龛存。
古剑篇
张元凯（明代）

赤帝提携日月开，弃捐平世卧青苔。千年英物沉埋久，斗傍寒光狱底来。
挽张鲵渊相公 其二
张煌言（明代）

纱笼姓氏迥无瑕，晚节何如五柳家。欲报君恩余白发，祗留相柳在黄麻。

楼空燕子从风坠，门冷龙孙带两斜。一自墨胎歌断后，华亭鹤唳更堪嗟！
隆庆徐守作堂名蜀固一夕梦与余赋诗堂上有何
洪咨夔（宋代）

蜀踞国上流，蜀固天下固。
欲为天下谋，护蜀风寒处。
极边植藩天，黄牛白环戍。
中间屹垣墉，武休河池路。
近裹古剑关，峭绝鸟莫度。
屏蔽益梓夔，堂奥有门户。
天险以德强，地险以势阻碍。
王公设人险，颇牧与羊杜。
前茅元戎崔，当道卧老虎。
后距付君侯，万卷作干橹。
坤维巩金汤，国势重鼎吕。
予曰有疏附，予曰有御侮。
我闻大剑旁，小剑可驰鹜。
双轨来苏坡，半苇白水渡。
彻桑遍绸缪，迨此未阴雨。
毋谓天下壮，而恃一夫怒。
高堂挹横山，云木叫杜宇。
樽酒逢故人，重圆梦中语。
览文僧卷
李咸用（唐代）

虽无先圣耳，异代得闻韶。怪石难为古，奇花不敢妖。

调高非郢雪，思静碍箕瓢。未可重吟过，云山兴转饶。
椿桂堂
喻良能（宋代）

昔时共说窦家椿，今见清门五桂新。
我亦乡闾夸盛事，比君家尚少三人。
赴虢州留别故人
卢纶（唐代）

世故相逢各未闲，百年多在别离间。

昨夜秋风今夜雨，不知何处入空山。
烛影摇红 其五 寿嗣荣王
吴文英（宋代）

天桂飞香，御花簇座千秋宴。笑从王母摘仙桃，琼醴双金盏。

掌上龙珠照眼。映萝图、星晖海润。浮槎远到，水浅蓬莱，秋明河汉。

宝月将弦，晚钩斜挂西帘卷。未须十日便中秋，争看清光满。

净洗红尘障面。贺朝霖、催班正殿。喜回天上，紫府开筵，瑶池宣劝。
扬子途中
柳中庸（唐代）

楚塞望苍然，寒林古戍边。秋风人渡水，落日雁飞天。
归朝欢 其九 游清风峡，和赵晋臣敷文韵
辛弃疾（宋代）

两峡崭岩，问谁占、清风旧筑。更满眼、云来鸟去，涧红山绿。

世上无人供笑傲，门前有客休迎肃。怕凄凉、无物伴君时，多栽竹。

风采妙，凝冰玉。诗句好，馀膏馥。叹只今人物，一夔应足。

人似秋鸿无定住，事如飞弹须圆熟。笑君侯、陪酒又陪歌，阳春曲。
感贫女
李新（宋代）

天然素质胜铅华，一握青丝过老鸦。
信手画眉成柳叶，移盆贮水当菱花。
长忧夜雪侵肌骨，不识春风到齿牙。
媒妁近来趋势利，终年元未适良家。
得寿仁、寿俊二子中涂家书三首
杨万里（宋代）

二子别我归，兼旬无消息。
客有馈荔枝，盈篮风露色。
绛罗蹙宝馈，冰弹溅柘液。
老夫非不馋，忍馋不忍吃。
急呼两健步，为我致渠侧。
默数川陆程，几日当返役。
惟愁香味坏，色变那敢惜。
十日两骑还，千里一纸墨。
把书五行下，废书双泪滴。
不如未到时，当喜翻不怿。
剔银灯 和深中闺思韵
陈祖绶（清代）

人在壶天游畅。忘却花前吟赏。密字珠连，微熏铁拨，灯穗一枝红上。

江潮易长。布帆远、几回怊怅。挥手垂杨独往。犹记往时愁况。

且问今宵，相思旧雨，安得和云同飏。非非入想。化鱼去、愿相偎傍。
雨中集竹所赋春阴得烟字
王又曾（清代）

雨丝漠漠散如烟，竹外轩窗绿可怜。花尽帘垂看燕乳，桑浓村暗想朁眠。

闲居镇自消香篆，近局犹能判酒钱。莫道春随人老去，春归还复有明年。